VIDEO Florin Niță sau Horațiu Moldovan la EURO 2024? Șumudică a numit cel mai bun portar român
Marius Șumudică, recent despărțit de Gaziantep, are numai cuvinte de laudă pentru Florin Niță, unul dintre portarii care candidează pentru postul de titular la EURO 2024.
Întrebat despre situația românilor pe care i-a lăsat la Gaziantep, Marius Șumudică a vorbit în termeni laudativi în special despre Florin Niță, despre care spune că e cel mai bun portar din prezent.
Marius Șumudică: "Florin Niță este cel mai bun portar în momentul de față. Din păcate, Horațiu Moldovan nu joacă"
Antrenorul s-a ferit să spună dacă Niță ar trebui să fie portarul titular al naționalei României la EURO 2024, însă a subliniat că Horațiu Moldovan, titularul obișnuit din preliminarii, nu apără deloc la noua echipă, Atletico Madrid.
"Niță? N-are cum să nu joace la Gaziantep când tot stadionul strigă 'Niță, Niță!'. În ultima etapă a fost jucătorul etapei, cu Antalyaspor. A avut 9 mingi apărate. Este cel mai bun portar în momentul de față.
Nu știu dacă Niță ar trebui să fie titular la EURO, nu e treaba mea. E treaba lui Edi Iordănescu, el știe cel mai bine. Horațiu Moldovan a ajuns la o echipă mare, din păcate nu apără. Eu pot să vorbesc doar de Niță în momentul de față, care este un portar extraordinar", a spus Marius Șumudică.
Florin Niță (36 de ani) a fost adus de Marius Șumudică la Gaziantep în septembrie 2023. Goalkeeper-ul a strâns până acum 25 de meciuri, și-a păstrat poarta intactă în 6 jocuri și a încasat 33 de goluri.
Horațiu Moldovan (26 de ani) a rămas cu cele 23 de meciuri de la Rapid din prima parte a acestui sezon - 25 de goluri încasate și 10 partide fără gol primit. La Atletico Madrid, club la care a fost transferat în ianuarie, nu a apucat să debuteze.
Urmăriți SPORT.RO și pe Google News